**ELŐTERJESZTÉS**

**Szombathely Megyei Jogú Város Közgyűlése**

**2025. március 27-ei ülésére**

**KIEGÉSZÍTŐ BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

**2025. március 17-én** őex. Ragnar Almqvist úr, Írország budapesti nagykövetének meghívására Budapesten részt vettem a Nagykövetség Szent Patrik-napi ünnepségén. Nagykövet úr köszöntőjében utalt az országaink közti irodalmi kapcsolatokra, egyben megemlékezett az 1848-as szabadságharcról is. A több száz vendég közt számos nagykövettel volt alkalmam találkozni, köztük a horvát nagykövettel, akivel röviden egyeztettünk a Pula városával kialakuló baráti kapcsolatról, illetve a kínai nagykövettel, aki érdeklődését fejezte ki városunk iránt és jelezte látogatási szándékát.

**Március 18-án** a Versenyképes Járások Programmal kapcsolatos aktualitásokról egyeztetettem Vámos Zoltán főispánnal.

**Március 18-án** dr. László Győző alpolgármester úr, Szuhai Viktor és Kelemen Krisztián tanácsnok urak az Idősügyi Tanács ülésén vettek részt.

**Március 18-án** Bokányi Adrienn tanácsnok asszony koordinálásával lezajlott a Szombathely2030 partnerségi találkozó, ahol szó volt az Intelligens Városok Kihívás keretein belül elnyert díjról, a jelenleg futó projektekről és a partnerség által vízionált megvalósítandó tevékenységekről, a stratégia felülvizsgálatáról, valamint bemutatkoztak a partnerséghez csatlakozni kívánó új tagok is. A rendezvényen Németh Ákos tanácsnok úr is részt vett.

Március 18-án Németh Ákos tanácsnok úr online workshop keretében osztotta meg tapasztalatait különböző fenntarthatósági témákban más városok képviselőivel a NetZeroCities projektnek köszönhetően.

**Március 19-én** a Haladás Sportkomplexum Haladás 1919 Labdarúgó Kft.  általi használata tekintetében a Nemzeti Sportügynökség és a Haladás Sportkomplexum Fejlesztő NKft. képviselőivel tárgyaltam.

**Március 19-én** Bokányi Adrienn tanácsnok asszony dr. László Győző alpolgármester úrral közösen sajtótájékoztatót tartott az Európai Bizottság által létrehozott Intelligent Cities Challange (Intelligens Városok Kihívás) program keretein belül kapott díjjal kapcsolatban, amelyben Szombathely városa a programban elért kimagasló teljesítményéért részesült, majd Bokányi Adrienn tanácsnok asszony a magyar kontakt szervezet felkérésére előadást tartott az European Urban Initiative (Európai Városi Kezdeményezés) City to City Exchange programjának tapasztalatairól, mint első magyar résztvevő város.

Március 21-én Németh Ákos tanácsnok úr egyetemi hallgatóknak tartott előadást Szombathely fenntarthatósági törekvéseiről.

**Március 24-én** 100. születésnapja alkalmából köszöntöttem Bozsoki Lászlóné szépkorút.

**Március 24-én** dr. László Győző alpolgármester úr a Szombathelyi Zsidó Hitközség szerevezésében megvalósuló konferencia megnyitóján vett részt, melyet a rohonci mészárlás 80. évfordulójára emlékezve tartottak meg.

**Március 25-én** Kovács Cecíliával, a SZOVA Nonprofit Zrt. vezérigazgatójával a MOHU Holding Kft. ügyvezető igazgatójával, Válik Csabával Szombathely következő évi hulladékgyűjtési szerződésével kapcsolatban tárgyaltunk.

**Március 25-én** dr. László Győző alpolgármester úr a Nagy Lajos Gimnázium intézményfenntartói tanácsának ülésen vett részt.

**Március 25-28-ig** Bokányi Adrienn tanácsnok asszony az Interreg Europe BEST DIH névre hallható projekt partnerségi találkozóján vesz részt Santiago de Compostelaban.

Március 25-én Németh Ákos tanácsnok úr EU-s országok közlekedési szakemberei, szakpolitikai döntéshozók, közlekedési szolgáltatók, partnerszervezetek számára tartott angol nyelvű előadást Szombathely város Fenntartható Városi Mobilitási Tervéről és a Telraam-szenzorok működéséről.

**Március 26-án** Dr. Horváth Attila alpolgármester úr részt vett a VOSZ Vas Vármegyei szervezetének az éves beszámoló közgyűlésén és vállalkozói fórumán, ahol köszöntötte a megjelenteket.

**Tisztelt Közgyűlés!**

Az SZMSZ 76. §-a alapján a Közgyűlés által átruházott hatáskörben hozott intézkedéséről a polgármester a Közgyűlés következő ülésén köteles tájékoztatást adni.

Az előző Közgyűlés óta, a 2025. február 25. – március 24. közötti időszakban az átruházott hatáskörben hozott polgármesteri döntések száma az alábbiak szerint alakult:

|  |  |
| --- | --- |
| ***Átruházott hatáskörök önkormányzati rendelet szerint*** | ***Meghozott döntések száma*** |
| **A személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet** |
| 1. a személyi térítési díj összegének megállapítása, ha a kötelezett az intézményvezető döntésének jogszerűségét vitatja, vagy méltányosságból annak csökkentését, illetve elengedését kéri
 | 4 |
| **A helyiségbérlet szabályairól szóló 17/2006. (V.25.) önkormányzati rendelet** |
| 1. bérlő kijelölése
 | 2 |
| **A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtható támogatások szabályai megállapításáról szóló 36/2010. (XII.1.) önkormányzati rendelet** |
| 1. Nyugdíjas Bérlők Házában bérlőkijelölés
 | 1 |
| **A közterület használatának szabályairól szóló 2/2011. (I.31.) önkormányzati rendelet** |
| 1. közterület-használattal kapcsolatos feladatok ellátása
 | 53 |
| **A környezet- és természetvédelem helyi szabályairól szóló 33/2012. (XI.12.) önkormányzati rendelet** |
| 1. közterületen tartandó szabadtéri rendezvény zajkibocsátási határértékének megállapítása
 | 3 |
| **Szombathely Megyei Jogú Város Önkormányzata közútkezelői hatáskörei átruházásáról szóló 7/2013. (III.6.) önkormányzati rendelet** |
| 1. egyes, a közúti közlekedésről szóló 1988. évi I. törvényben meghatározott hatáskörök gyakorlása
 | 88 |
| **Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet** |
| 1. a korlátozottan forgalomképes törzsvagyontárgyak vonatkozásában a tulajdonosi jogok gyakorlása 15 millió forint értékhatárig
 | 1 |
| 1. döntés szolgalmi jogot vagy használati jogot alapító visszterhes szerződések megkötéséről, önkormányzati tulajdonú ingatlanra vonatkozó fellebbezési jogról való lemondásról, tulajdonosi hozzájárulás megadásáról, jelzálogjog, illetve elidegenítési és terhelési tilalom feloldásáról, elővásárlási jogról történő lemondásról, tulajdonostársi hozzájárulás megadásáról
 | 8 |
| **A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet** |
| 1. települési támogatások megállapítása iránti eljárás, köztemetés elrendelése
 | 442 |
| **A településkép védelméről szóló 26/2017. (XII.20.) önkormányzati rendelet** |
| 1. településképi bejelentés tudomásul vétele
 | 15 |
| 1. településképi vélemény
 | 2 |
| **Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet** |
| 1. az ajánlatkérő nevében a közbeszerzési eljárást lezáró döntés meghozatala
 | 1 |
| **Az önkormányzat 2025. évi költségvetéséről szóló 4/2025. (II.28.) önkormányzati rendelet** |
| 1. a költségvetésért felelős alpolgármester javaslata alapján két költségvetési rendeletmódosítás közötti időben előirányzat átcsoportosítás végrehajtása
 | 1 |
| **Összesen:** | **621** |

E döntések közül a Magyarország helyi önkormányzatairól szóló 2011. évi CLXXXIX. törvény 52. § (2) bekezdése alapján nem hatósági döntésként a Vas Vármegyei Kormányhivatalnak 122 határozat került megküldésre.

Kérem a Tisztelt Közgyűlést, hogy a tájékoztatót elfogadni szíveskedjen.

**2.**

**Tisztelt Közgyűlés!**

Némethné Pálfay Bernadett 9700 Szombathely, Öntő u. 20. szám alatti lakos azzal a kéréssel fordult önkormányzatunkhoz, hogy a 11-es huszár út 104. szám alatt található lakását Savaria Kuckó néven szeretné kiadni.

Kérelmében előadta, hogy szeretne egy városhoz kötődő nevet választani a kiadandó lakásnak, amit a látogatók a városhoz tudnak kapcsolni.

A városnév használatának szabályairól szóló 16/1994. (VI. 9.) önkormányzati rendelet értelmében a városnevet eredeti, ragozott vagy toldalékos formában bármely természetes vagy jogi személy illetőleg jogi személyiséggel nem rendelkező szervezet elnevezésében, valamely általa szervezett rendezvény megnevezésében, valamint bármely általa előállított vagy forgalmazott termék megnevezésében csak előzetes engedély alapján használhatja.

A rendelet 4. § (2) bekezdése értelmében engedély nem adható, ha:

a) a városnév-használat a város jó hírnevét sérti,

b) a kérelmező nem szombathelyi székhelyű, kivéve, ha a kérelemben foglalt cél ebben az esetben is városi érdeket szolgál és alkalmas a város iránti megbecsülés kifejezésére a névhasználat,

c) a kérelmező a városnév használatára érdemtelen,

d) a kérelmező tevékenysége a város érdekét vagy polgárai közízlését, erkölcsi érzékét sérti,

e) a kérelmező tevékenysége jelentősége, áru minősége, jellege nem indokolja,

f) a kérelem szerinti tevékenységet végző cég vagy szervezet, termék, rendezvény már viseli a városnevet.

A kérelmet a rendelet 3. § (3) bekezdése értelmében a kérelmet a polgármester – előzetes véleményezés, javaslattétel céljából – a kérelmező tevékenységi köre szerint illetékes bizottságnak megküldi, és annak elbírálásáról a 4. § (1) bekezdése alapján a Közgyűlés dönt.

A Városstratégiai, Idegenforgalmi és Sport Bizottság a 2025. március 25-i ülésén tárgyalta a kérelmet, és a 56/2025. (III.25.) VISB számú határozatában javasolta a Közgyűlés számára a városnévhasználat engedélyezését.

Kérem a Tisztelt Közgyűlést, hogy a fentiek alapján a kérelmet megtárgyalni, és a határozati javaslatot elfogadni szíveskedjék.

**3.**

**Tisztelt Közgyűlés!**

Takács Gergő, a 9789 Sé, Várhegyi Károly utca 14. székhelyű civil szervezet nevében a bírósági nyilvántartásba vétel kezdeményezése előtt azzal a kéréssel fordult az Önkormányzathoz, hogy az Egyesület elnevezésében a „Szombathely” szót -i képzővel ellátva - azaz a „Szombathelyi Társas-, Kártyás- és Szerepjátékos Egyesület” elnevezést - használhassa.

A 13 tagú Egyesület alapszabály szerinti célja a magyarországi tásasjáték-kultúra kiépítése, ezáltal a közösségi összetartozás erősítése, a szociális készségek fejlesztése, a gyereknevelés támogatása, valamint az új alkotói tevékenységgel létrehozott játékok népszerűsítése, a társasjátékok közti választásban való segítségnyújtás, és a játékfejlesztők támogatása.

Az Egyesület tagjai eddig is szombathelyi lakosok számára - gyermekek, felnőttek számára egyaránt - szerveztek programokat. A teljesség igénye nélkül megvalósítottak már szombathelyi társasjáték tábort, idegen nyelvi oktatásokat szerveztek a társasjátékok bevonásával, iskolai foglalkozásokat tartottak, és társasjáték versenyeket bonyolítottak. Emellett közösség szervező tevékenységet is folytattak, például létrehozták Női Társasjáték Kört, melynek összejöveteleit szervezik. E tevékenységüket a civil szervezet létrehozásával hivatalosan bejegyzett formában végzik majd.

A Szombathely szó elnevezésükben történő használatát indokolja, hogy fent részletezett tevékenységüket Szombathelyen fejtik ki, továbbá a szombathelyi elnevezés használata a város iránti megbecsülés kifejezése részükről.

A városnév használatának szabályairól szóló 16/1994. (VI.9.) önkormányzati rendelet 2.§ (1) bekezdése értelmében a városnevet eredeti, ragozott vagy toldalékos formában bármely természetes vagy jogi személy illetőleg jogi személyiséggel nem rendelkező szervezet elnevezésében, valamely általa szervezett rendezvény megnevezésében, valamint bármely általa előállított vagy forgalmazott termék megnevezésében csak előzetes engedély alapján használhatja.

A rendelet 4. § (2) bekezdése értelmében engedély nem adható, ha:

a) a városnév-használat a város jó hírnevét sérti,

b) a kérelmező nem szombathelyi székhelyű, kivéve, ha a kérelemben foglalt cél ebben az esetben is városi érdeket szolgál és alkalmas a város iránti megbecsülés kifejezésére a névhasználat,

c) a kérelmező a városnév használatára érdemtelen,

d) a kérelmező tevékenysége a város érdekét vagy polgárai közízlését, erkölcsi érzékét sérti,

e) a kérelmező tevékenysége jelentősége, áru minősége, jellege nem indokolja,

f) a kérelem szerinti tevékenységet végző cég vagy szervezet, termék, rendezvény már viseli a városnevet.

A rendelet 3. § (3) bekezdése értelmében a kérelmet a polgármester – előzetes véleményezés, javaslattétel céljából – a kérelmező tevékenységi köre szerint illetékes bizottságnak – esetünkben a Kulturális, Oktatási és Civil Bizottságnak - megküldi, és annak elbírálásáról a 4. § (1) bekezdése alapján a Közgyűlés dönt.

A Kulturális, Oktatási és Civil Bizottság 2025. március 25-i ülésén a kérelmet megtárgyalta, és a 39/2025. (III.25.) KOCB számú határozatában a Közgyűlésnek a városnévhasználat engedélyezését javasolta.

Kérem a Tisztelt Közgyűlést, hogy a fentiek alapján a kérelmet megtárgyalni, és a határozati javaslatot elfogadni szíveskedjék.

**Szombathely, 2025. március 26.**

 **/: Dr. Nemény András :/**

**I.**

**HATÁROZATI JAVASLAT**

**……/2025. (III.27.) Kgy. számú határozat**

Szombathely Megyei Jogú Város Közgyűlése az SZMSZ 76. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

**Felelős:** Dr. Nemény András polgármester

 Dr. Károlyi Ákos jegyző

 (A végrehajtásért felelős:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**II.**

**HATÁROZATI JAVASLAT**

**……/2025. (III.27.) Kgy. számú határozat**

A Közgyűlés – a városnév használatának szabályairól szóló 16/1994. (VI. 9.) önkormányzati rendelet 4. § (1) bekezdése és a Városstratégiai, Idegenforgalmi és Sport Bizottság 56/2025. (III.25.) VISB számú határozata alapján – **engedélyezi,** hogy Némethné Pálfay Bernadett 9700 Szombathely, Öntő u. 20. szám alatti lakos a Savaria nevet a 11-es huszár út 104. szám alatt található, kiadandó lakása vonatkozásában „Savaria Kuckó” formájában használhassa annak működése időtartama alatt.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**III.**

**HATÁROZATI JAVASLAT**

**……/2025. (III.27.) Kgy. számú határozat**

A Közgyűlés – a városnév használatának szabályairól szóló 16/1994. (VI.9.) önkormányzati rendelet 4. § (1) bekezdése és a Kulturális, Oktatási és Civil Bizottság 39/2025. (III.25.) KOCB számú határozata alapján – **engedélyezi,** hogy a 9789 Sé, Várhegyi Károly utca 14. székhelyű, Takács Gergő által képviselt civil szervezet elnevezésében -i képzővel ellátva használhassa a Szombathely szót, „Szombathelyi Társas-, Kártyás- és Szerepjátékos Egyesület” formában, visszavonásig terjedő időtartamban.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal